CELEX: 32013D0050
Language: sl
Date: 2013-01-22 00:00:00
Title: 2013/50/EU: Izvedbeni sklep Komisije z dne 22. januarja 2013 o odobritvi razširitve uporabe semena oljne kadulje ( Salvia hispanica ) kot nove živilske sestavine v skladu z Uredbo (ES) št. 258/97 Evropskega parlamenta in Sveta (notificirano pod dokumentarno številko C(2013) 123)

24.1.2013   
            
            
               SL
            
            
               Uradni list Evropske unije
            
            
               L 21/34
            
         
      IZVEDBENI SKLEP KOMISIJE
   
   z dne 22. januarja 2013
   o odobritvi razširitve uporabe semena oljne kadulje (Salvia hispanica) kot nove živilske sestavine v skladu z Uredbo (ES) št. 258/97 Evropskega parlamenta in Sveta
   (notificirano pod dokumentarno številko C(2013) 123)
   (Besedilo v angleškem jeziku je edino verodostojno)
   (2013/50/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 258/97 Evropskega parlamenta in Sveta z dne 27. januarja 1997 v zvezi z novimi živili in novimi živilskimi sestavinami (1), zlasti člena 7 Uredbe,
   ob upoštevanju naslednjega:
   
               (1)
            
            
               Z Odločbo Komisije 2009/827/ES (2) je bilo v skladu z Uredbo (ES) št. 258/97 odobreno dajanje na trg semena oljne kadulje (Salvia hispanica) kot nove živilske sestavine za uporabo v kruhu z največjo vsebnostjo 5 % semen oljne kadulje (Salvia hispanica).
            
         
               (2)
            
            
               Družba Chia Company je 14. aprila 2011 pri pristojnih organih Združenega kraljestva vložila zahtevek za razširitev uporabe semena oljne kadulje kot nove živilske sestavine. Zaprosila je zlasti za odobritev uporabe do 10 % semen oljne kadulje v nekaterih kategorijah živil in prodajo predpakiranih semen oljne kadulje s priporočljivim dnevnim vnosom do 15 g.
            
         
               (3)
            
            
               Pristojni organ Združenega kraljestva za presojo živil je 16. marca 2012 izdal poročilo o začetni presoji. V navedenem poročilu je ugotovil, da je razširitev uporab semen oljne kadulje za predlagane kategorije živil skladna z merili iz člena 3(1) Uredbe (ES) št. 258/97.
            
         
               (4)
            
            
               Komisija je 26. marca 2012 poročilo o začetni presoji poslala vsem državam članicam.
            
         
               (5)
            
            
               V roku 60 dni, ki je določen v drugem pododstavku člena 6(4) Uredbe (ES) št. 258/97, so bili vloženi upravičeni ugovori, zlasti glede morebitnih manjkajočih toksikoloških podatkov. Dodatna pojasnila vlagatelja so zadovoljivo odpravila zaskrbljenost držav članic in Komisije. Zato je bilo potrjeno, da je merilom iz člena 3(1) Uredbe (ES) št. 258/97 zadoščeno.
            
         
               (6)
            
            
               V skladu s členom 7(1) Uredbe (ES) št. 258/97 bi bilo treba sprejeti izvedbeni sklep za odobritev razširitve uporabe semen oljne kadulje kot nove živilske sestavine.
            
         
               (7)
            
            
               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Seme oljne kadulje (Salvia hispanica), kot je opredeljeno v Prilogi I, se lahko daje na trg Unije kot nova živilska sestavina za uporabe iz Priloge II.
   Seme oljne kadulje (Salvia hispanica) se lahko končnemu potrošniku prodaja samo v predpakirani obliki.
   Člen 2
   Oznaka semena oljne kadulje (Salvia hispanica), odobrenega s tem sklepom, na embalaži živil je „semena oljne kadulje (Salvia hispanica)“.
   Potrebno je dodatno označevanje semen oljne kadulje (Salvia hispanica) v predpakirani obliki, s katerim se potrošnika obvešča, da je dnevni vnos največ 15 g.
   Člen 3
   Ta sklep je naslovljen na družbo The Chia Company, 262-276 Lorimer Street, Port Melbourne, VIC 3207 Avstralija.
   
      V Bruslju, 22. januarja 2013
      
         
            Za Komisijo
         
         Tonio BORG
         
         
            Član Komisije
         
      
   
   
      (1)  UL L 43, 14.2.1997, str. 1.
   
      (2)  UL L 294, 11.11.2009, str. 14.
   
      PRILOGA I
      
         SPECIFIKACIJE SEMENA OLJNE KADULJE (SALVIA HISPANICA)
      
      
         Opis
      
      Oljna kadulja (Salvia hispanica) je zeliščna poletna enoletnica, ki spada v družino Labiatae.
      Po spravilu se semena mehanično očistijo. Cvetovi, listi in ostali deli rastline se odstranijo.
      
         Značilna sestava semena oljne kadulje
      
      
                  Suha snov
               
               
                  91–96 %
               
            
                  Beljakovine
               
               
                  20–22 %
               
            
                  Maščobe
               
               
                  30–35 %
               
            
                  Ogljikovi hidrati
               
               
                  25–41 %
               
            
                  Prehranske vlaknine (surova vlakna (1))
               
               
                  18–30 %
               
            
                  Pepel
               
               
                  4–6 %
               
            
         (1)  Surova vlakna so del vlaknin, ki so sestavljena pretežno iz neprebavljive celuloze, pentozanov in lignina.
   
   
      PRILOGA II
      
         UPORABE SEMENA OLJNE KADULJE (SALVIA HISPANICA)
      
      
                  Pekovski izdelki
               
               
                  ne več kot 10 %
               
            
                  Žitni kosmiči za zajtrk
               
               
                  ne več kot 10 %
               
            
                  Mešanice sadja, oreškov in semen
               
               
                  ne več kot 10 %
               
            
                  Predpakirana semena oljne kadulje
               
               
                  ne več kot 15 g dnevno